Աղածաղիկ կուլպական

Աղածաղիկ կուլպական (), թելուկազգիների ընտանիքին պատկանող ծածկասերմ բույս։ Գրանցված է Հայաստանի Կարմիր գրքում։

Նկարագրություն 
10-30 սմ բարձրությամբ, միամյա մսալի բույս է։ Բույսի ընձյուղները և տերևները հերթադիր են։ Ծաղկապատի մասերը ունեն 6 մմ երկարություն, թաղանթային են, վերևում՝ 2-3 ատամներով։ Առէջները մանր են, 1,2-2,2 մմ տրամագծով, կլորավուն կամ լայն–ձվաձև, պղպջականման հավելուկներով։ Պտղի ժամանակ ծաղկապատի երկու արտաքին մասերի վրա կեսից ներքև առաջանում են ռուդիմետային, 0,7-1,2 մմ երկարությամբ, կրեմագույնադեղին, ամուր, թևանման ելուստներ։

Տարածվածություն 
Հանդիպում է Երևանի ֆլորիստիկական շրջանում, Արարատի, Արմավիրի և Կոտայքի մարզերում։ Աճում է նաև Դաղստանում, Նախիջևանում, Արևելյան Անդրկովկասում, Հյուսիսարևելյան Անատոլիայում և Հյուսիսային Իրանում։

Էկոլոգիա 
Աճում է ստորին լեռնային գոտում` ծովի մակարդակից 800-1300 մ բարձրությունների վրա, թեք բլրակներին, երրորդական դարաշրջանի գիպսակիր կավերի վրա։ Ծաղկում է մայիսի վերջից մինչև հուլիսի վերջը, պտղաբերում՝ հուլիսից-սեպտեմբեր։

Պահպանություն 
Վտանգված տեսակ է։ Տարածման շրջանի մակերեսը 5000 կմ²-ից պակաս է, բնակության շրջանի մակերեսը՝ 500 կմ²ից պակաս։ Հայաստանի Կարմիր գրքի առաջին հրատարակության մեջ ընդգրկված էր որպես ոչնչացման սպառնալիքի ենթակա տեսակ։ Ընդգրկված չէ CITES-ի և Բեռնի կոնվենցիաների հավելվածներում։

Պոպուլյացիայի մի մասը պահպանվում է «Էրեբունի» պետական արգելոցի տարածքում։

Ծանոթագրություններ 

Վտանգված տեսակներ
Թելուկազգիներ
Ծածկասերմեր
Միամյա բույսեր
ՀՀ Կարմիր գրքում գրանցված բույսեր